પંજાબી ક્રિશ મલ્હોત્રા (અજુર્ન કપૂર) અને તામિલ અનન્યા સ્વામીનાથન (આલિયા ભટ્ટ) અમદાવાદની ઇન્ડિયન ઇન્સ્ટિટ્યૂટ ઑફ મૅનેજમેન્ટમાં ભણે છે અને બન્ને એકબીજાના પ્રેમમાં પડે છે. હૉસ્ટેલ લાઇફ જીવતાં ક્રિશ અને અનન્યા જ્યાં સુધી ભણે છે ત્યાં સુધી તેમની વચ્ચે તેમનાં અલગ-અલગ કલ્ચર આવતાં નથી, પણ જ્યારે બન્ને મૅરેજ કરવાનું નક્કી કરે છે ત્યારે બધી પરંપરાઓ વચ્ચે આવી જાય છે. પંજાબી ક્રિશની ફૅમિલી કમને મદ્રાસણ છોકરીને વહુ બનાવવા રાજી થાય છે તો એમ જ અનન્યાની ચુસ્ત તામિલ બ્રાહ્મણ ફૅમિલી પણ મહામુશ્કેલીએ દીકરીની વાત માનીને પંજાબી પરિવારને પોતાના વેવાઈ બનાવવા રાજી થાય છે. જોકે માત્ર માનસિક તૈયારીઓથી કોઈ ફરક પડતો નથી હોતો, વિભિન્ન પ્રાંતની બન્ને ફૅમિલી વચ્ચે દરેક બાબતમાં મતભેદ થઈને ઊભા રહી જાય છે. આ મતભેદ પહેલાં ધીમા અવાજે બહાર આવે છે, પણ સમય જતાં અવાજ મોટો થતો જાય છે અને ઝઘડાઓ થવા માંડે છે. મૅરેજ હજી થયાં નથી ત્યાં એવી પરિસ્થિતિ ઊભી થઈ જાય છે કે ક્રિશ અને અનન્યાની લવસ્ટોરી અધૂરી રહી જાય.